2 Tui
Chapter 25
Sa qai yaco e na i ka ciwa ni yabaki ni nona lewa, e na i ka tini ni vula, e na i ka tini ni siga ni vula o ya, sa lako vakaukauwa mai o Nepukanesa na tui Papiloni kei na nona mataivalu kecega ka mai tuva i valu wavokita, ka ra sa tara wavoki kina e dua na bai.
2 Sa mani wavoliti tu na koro me yacova na i ka tinikadua ni yabaki nei Tui Setekaia.
3 E na i ka ciwa ni siga e na i ka va ni vula sa yaco sara e dua na dausiga levu e na koro ka sega na kakana me baleti ira na lewe ni vanua.
4 Sa basuki talega yani na bai ni koro ka ra sa dro yani kina na tamata ni valu e na bogi e na matamata ka kedrau tadrua e rua na lalaga, ka donuya na nona loga senikau na tui, dina ga ni ra sa vakatawana tu na vanua o ya na kai Kalitia. Ka sa mani lako yani na tui e na sala kina buca.
5 Era sa qai cicimuria na tui o ira na mataivalu ni kai Kalitia, ka ra mani siviti koya e na vanua buca mai Jeriko. Ia o ira na nona mataivalu e ra sa dui veiseyaki mai vei koya.
6 Era sa taura na tui ka kauti koya cake ki vei tui Papiloni mai Ripila, ka ra sa vakatauca vua na lewa.
7 A ra sa vakamatei iratou na luvei Setekaia e matana, ka ra leuta tani mai na matana, vesuki koya e na i vesu varasa, ka kauti koya yani i Papiloni.
8 E na i ka lima ni vula, e na i kavitu ni siga ni vula o ya, (ka sa i ka tini ka ciwa ni yabaki i Nepukanesa na Tui Papiloni) o Nepusaratani na nodra kavetani na dauyadra, nona tamata dauveiqaravi o Tui Papiloni sa lako mai i Jerusalemi.
9 Sa qai va kamai na vale nei Jiova kei na vale ni tui; na veivale taucoko e Jerusalemi, kei na nodra vale na tamata rogo, sa va kama o koya e na bukawaqa.
10 Ia o ira kece na mataivalu ni kai Kalitia ka ra a tiko vata kei na nodra kavetani ni dauyadra era sa basuraka sobu taucoko na bai kei Jerusalemi.
11 Sa qai kauti ira yani o Nepusaretani na nodra kavetani na tamata dauyadra o ira na bobula kei ira na vo ni tamata era se tiko e na koro kei ira era a biubiu ka dro yani vei tui Papiloni, kei ira na i vovo ni tamata era lewe vuqa.
12 Ia o kavetani ni valu sa biuta tu ga e so na tamata dravudravua ni vanua mera samaka na veivaini kei ira na dauteitei.
13 Na duru varasa era tiko e na vale i Jiova na qiqi kei na Waitui varasa ka tiko e na vale i Jiova, era sa vorolaka vakamatailalai na kai Kalitia, ka kauta yani na kena varasa ki Papiloni.
14 Era sa kauta talega na kuro, na i sivi, na i koti, na sevuni, kei na veiyaya varasa kecega ka ra dau vakayagataka na bete mera veiqaravi kina.
15 Na i tavuteke kei na beseni, na veika kece era koula dina sara kei na siliva dina, sa kauta tani talega na nodra kavetani na dauyadra.
16 Na duru e rua na Waitui, kei na qiqi, ka se bulia o Solomoni me baleta na vale i Jiova, na varasa ni veiyaya kece oqo era sega ni vakamacalataki rawa.
17 Na balavu ni dua na duru e rauta ni ruasagavulu ka vitu na fiti kei na kena delana e sa varasa. Na cecere ni delana e ra veimama na fiti na laini ni waya kei na pomekaraneti ka ra wavokita na delana era sa varasa kecega.
18 Ia na kavetani ni valu sa tauri Seraia na bete levu, Sevanaia na i karua ni bete, kei iratou na tolu na i vakatawa ni katuba.
19 Sa kauta tani talega o koya e na koro e dua na vakailesilesi ka dauqaravi ira na tamata ni valu, e lewe lima na tamata e ratou dau volekata na tui ka ratou a kune ena koro, na dauveidigitaki vei ira na mataivalu ka ra dau vakasokumuna nodra veitokoni na lewenivanua, kei na onosagavulu na tamata ni vanua ka ra a kunei e na koro.
20 Ia o Nepusaratani, na nodra kavetani na dauyadra, sa kumuni ira ka kece oqo ka kauti ira yani kivei tui Papiloni mai Ripila.
21 Sa qai samuti ira o tui Papiloni ka vakamatei ira mai Ripila e na vanua o Amaci. Sai koya oqo na nona kau vakabobula mai o Juta mai na nona vanua dina.
22 A sa buli Ketalaia o koya na luve i Eikami, na luve i Safani me nodra kovana na tamata era a vo tikoga mai Juta, ka biuti ira tu yani o Nepukanesa na tui Papiloni.
23 Ia ni ra sa rogoca o ira na kavetani ni valu, o ira kei na nodra tamata, ni sa buli Ketalaia o tui Papiloni me kovana, era sa lako mai vei Ketalaia i Misipa – o Isimeli na luvei Necanaia, Joanani na luve i Karia, Seraia na luvei Tenumeci, na kai Netofacite, kei Jaasaraia na luvena e dua na Maakacite o ira kei ira nodra tagane.
24 Sa qai cakava o Ketalaia e dua na bubului e matadra kei ira nona tamata, ka tukuna vei ira, "Dou kakua ni rerevaki ira na nodra tamata na kai Kalitia. Dou tikoga ena vanua ka qaravi tui Papiloni, ka dou na vinaka kina oi kemudou."
25 Ia sa qai yaco e na i kavitu ni vula sa lako mai o Isimeli na luve i Necanaia, na luve i Elisama, mai na vuvale vakatui kei na lewe tini na tamata ka ra samuta ka vakamatei Ketalaia, na Jiu, kei ira talega na kai Kalitia ka ra a tiko vata kei koya mai Misipa.
26 Ia o ira kece na tamata, o ira na i veta e ra kei ira na i veta e cake, o ira na kavetani ni valu era sa tucake ka lako yani ki Ijipita; ni ra sa rerevaki ira na kai Kalitia.
27 A sa qai yaco e na i ka tolusagavulu ka vitu ni yabaki ni nona kau vakabobula o Jioiakini na tui Juta, e nai ka tini ka rua ni vula, e na i ka ruasagavulu ka vitu ni siga ni vula sa sereki Jioiakini na tui Juta mai vale ni veivesu o Ivili- Merotaki na tui Papiloni, e na yabaki sa mai tekivu kina na nona lewa.
28 Sa vosa vaka yalovinaka vei koya, ka solia sara vua e dua na i dabedabe kilai levu ka cecere mai vei ira na vo ni tui era a tiko vata tukuna mai Papiloni.
29 Ia sa qai veisau na i sulu mai vale ni veivesu i Jioiakini, ka sa kana madrai tiko ena veigauna ena mata ni tui e na nona bula taucoko.
30 Na ka e qai vakarautaki vei koya, sa dau votai tiko mai vua e dua na i votavota kakana ka solia mai na tui, e na veisiga yadua, e na nona bula taucoko.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn